MISSIE JAPAN » NG Kerk Groot - Brakrivier
NGKERKFebruary 2, 2019Getuienisbediening
In Desember 2018 het die kerk in Japan namens Elmar en Nadine, aansoek gedoen vir hulle verblyfpermit.
Vroeër hierdie maand is ons in kennis gestel dat hulle vir drie jaar toelating ontvang het, waarna hulle weer vir 'n verlenging sal kan aansoek doen.
Hierdie is besonderse goeie nuus vanuit Japan! Nou moet daar nog net aansoek gedoen word vir visums en dan is hulle oppad.
Sedert Mei 2018 het Elmar en Nadine verskeie gemeentes, kleingroepe en individue dwarsoor Suid-Afrika besoek. Nuwe verhoudinge is gevorm,
bestaande verhoudinge is versterk en hulle roeping na Japan is dieper gevestig. Goeie finansiële ondersteuning, sowel as gebedsondersteuning is ook
oor hierdie tydperk opgebou, waarvoor almal by Missie Japan baie dankbaar is.
Hoe het jou nuwe jaar begin? Hiermee net 'n paar eerste indrukke uit Kobe …
Ware geluk … en goeie nuus
Japan gaan groot met nuwejaar, veral as dit kom by poskaarte. Etlike biljoene nuwejaarskaartjies is oor en weer gestuur om 2019 in te lui met goeie wense. Ons het ook vanjaar weer ons kwota ontvang (sien foto bo), hierdie keer meestal met 'n bosvark prentjie op. Die rede: 2019 is die jaar van die bosvark – volgens die Chinese kalender se 12-jaar siklus van diere – wat ook in Japan nagevolg word.
Vir miljoene Japannese wat in hierdie 12e jaar gebore is beteken dit blykbaar dat daar groot geluk(lees: welvaart) wag. Vir miljoene ander vorm dit deel van die eindelose tapisserie van Japan as 'land van die duisend gode', waarin bosvarke vanjaar opnuut opgehemel word as goddelike wesens. En vir nog ander: 'n (godsdienstige) geleentheid om geld te maak, want bosvarke pryk nou van klere- tot koffiewinkels en wie weet waar nog orals.
As ek in 'n supermark inloop dié tyd van die jaar (tot en met 3 Februarie), hoor ek onophoudelik die refrein: "oni wa soto, fuku wa uchi". Letterlik vertaal: Bose geeste uit, goeie geluk("good luck") in. Dit hou verband met die setsubun fees waar die gooi van bone gebruik word in 'n reinigings-ritueel, om bose geeste af te weer en die goeies te verwelkom. Lees hier meer. Daarmee saam is onlangs naby ons huis (op skoolgronde) weer 'n ander fees gevier, genaamd dondo yaki. 'n Reuse vuur word gemaak, waarin o.a. allerhande gelukbringers verbrand word, uit dankbaarheid vir die geluk wat hulle gebring het in 2018. Lees en kyk hier verder.
Hierdie rituele maak 'n skrefie oop op die radikaal anderse konteks waarin ons leef en werk. Hier waar ons deel is van 'n minderheid binne 'n minderheid. Met ander woorde, as deel van 1% Christene in Japan, en daarby as die enigste ses westerlinge in 'n buurt van ongeveer 8000 mense, in 'n buitewyk van Kobe. Dis hiér waar die Here ons geplant het en gebruik, om die geskenk van die evangelie – goeie nuus – te deel, Dié geskenk het niks met "good luck" te doen nie, maar getuig dat die losprys vir ons diepste geluk reeds betaal is.
Ons wat hierdie skat in ons het, is maar kleipotte wat maklik breek; die krag wat alles oortref, kom dus van God, nie van ons nie. (2 Kor.4:7). Daarom vra ons: bid asb. saam vir ons, en vir die krag van God deur ons gebrokenheid. Hieronder is meer details oor waarvoor om saam te bid.